Tre nyheder på hjul kom her til morgen til Aalborg. To biler og en lastbil, der kører på grøn methanol. De er de første af sin slags i Danmark, og køretøjerne skal være med i et forsøg med såkaldt grønt brændstof. Den første bil blev kørt ud af containeren af Andreas Nyeboe Munk fra Green Hub Denmark. - Når jeg kigger rundt på den i bilen, så minder alt om det, vi kender i dag. Hvis jeg ikke vidste det på forhånd, ville jeg ikke vide, at det her er en methanol-drevet bil, fortæller Andreas Nyeboe Munk til TV2 Nord. Bilerne og lastbilen kører på det såkaldte flydende el. Det kalder man resultatet, når man omdanner el til brint via elektrolyse og blander det med opsamlet CO2. Så får man flydende el. I dette tilfælde i form af methanol, der kan bruges som brændstof. Brændstoffet til de tre nye køretøjer bliver produceret af Aalborg Universitet. Her bruger de vindenergi til at spalte vand til ilt og brint. Brinten bliver efterfølgende tilsat CO2 og gjort flydende. - Hvis vi producerer det fra grøn vindmøllestrøm og biogen-kulstof, altså grønt kulstof, så har vi potentialet for at lave noget, der er tæt på CO2-neutralt, siger Lasse Rosendahl, der er leder af Institut for Energi på Aalborg Universitet. Methanol i tanken, når det er grønt fremstillet, i stedet for benzin vil derfor være et stort skridt i en mere bæredygtig retning. - Hvis man bare ser på CO2-siden af det, så er det nok en reduktion på +90 procent, fortæller Lasse Rosendahl til TV2 Nord. Hvornår kan man som forbruger tanke methanol? I statsminister Mette Frederiksens nytårstale lød det, at det skal være muligt at flyve grønt på en indenrigsrute i 2025, og der går måske heller ikke længe, inden man kan tanke methanol til sin egen bil. - Vi er nede i ret korte tidshorisonter - også med det her. Inden for en fem-årig horisont, formentlig, siger Lasse Rosendahl. Det er mere eller mindre kun under motorhjelmen, at de nye køretøjer adskiller sig fra dem, vi allerede anvender i dag. - Hele udviklingen af motorblokken og de rør, som methanolen bliver transporteret rundt i, er lavet af andre legeringer, der kan holde til den måde, som methanol opfører sig på, forklarer Andreas Nyeboe Munk. En udfordring, der stadig skal løses, er, at der skal bruges mere methanol end benzin for at tilbagelægge den samme distance. De to biler og lastbilen skal snarest indgå i den daglige drift på havnen i Aalborg, og de er kommet til Nordjylland i et samarbejde mellem Green Hub Denmark, Circle K, Port of Aalborg, Aalborg Universitet og European Energy.

Opsummering:
De første biler i Danmark, der kører på ren methanol, er ankommet til Aalborg.